text:
WILLEMSTAD – Komishon Deportista di Luna riba djaluna 02 di yüni 2014, a reuní den sala di reunion di FFK, kaminda a evaluá i diskutí riba e kandidatonan ku a keda presentá pa miembronan dje komishon i federashonnan pa e premiashon di “Deportista di Luna” korespondiente na luna di Mei 2014. Manera semper ta keda spliká, na momentu ku a inisiá ku e proyekto aki, e premio aki mester sirbi komo un estímulo, a base di prestashon i komportashon, pa nos deportistanan lokal, ku ta biba na Kòrsou i ku ta kompetí den kompetensianan lokal komo tambe internashonal den representashon di pais Kòrsou.
E komishon a yega na e siguiente nominadonan:
1. Virgil Henriquez (Outo spòrt), Virgil Henriquez ta un koredó di outo sumamente dediká ku durante di e ‘Curaçao International Drag Fest 2014’ a sa di destaká. Tabata dia promé di mei ku Virgil ta konkista e titulo di Kampion Super Gas ku su outo Mr. Holley 2, seguidamente dia 2 di mei e ta konkista e titulo di Sub Kampion ‘Sportman Class’ ku su outo Mr. Johns i dia 3 di mei e ta bira Kampion Krioyo Bracket ku su outo Mr. Holley 2 i ta bai ku e premio máksimo di 10 mil florin. Pa korona e obra, djasabra 31 di mei, durante di e ‘Ronde klip Shut Out’, Virgil ta sa di konkista e titulo máksimo. Pa e motibu ariba menshoná Virgil Henriquez a keda skohe komo nominado pa deportista di luna mei 2014.
2. Watakeli Maskulino (Vòlibòl), e ekipo Maskulino di vòlibòl Watakeli sigur a demostrá e temporada aki kiko ta nifiká nunka entrega. Tabata durante di e final di e kampeonato Klase Superior di Vòlibòl, ku despues di a kai atras 0-2 den e serie kontra e fuerte ekipo Stakamahachi, ta bini bèk i gana e seri final 3-2! Klaramente e ekipo di Watakeli a demostrá kiko ta nifiká perseveransha i traha huntu komo un ekipo pa logra bo meta. Pa e motibunan ya menshoná, e ekipo Maskulino di vòlibòl Watakeli, a keda skohe komo nominado pa deportista di luna mei 2014.
3. Chade Nersicio (Natashon), Chade ta un hóben di 13 aña ku ta studia na Radulphus College i ta miembro di e ekipo Curaçao Sharks Aquatics. Tabata durante di e Aruba Stingray Challenge, ku a tuma lugá den luna di mei na Aruba, ku Chade Nersicio, aparte di a logra kibra 6 rèkòrt di e Aruba Stingray Challenge, a kibra tambe 1 rèkòrt nashonal riba 50 meter lomba. Chade a bin kas ku un total di 7 medaya di oro i Chade a logra tambe di bin kas ku e trofeo di High Point Trophy. Pa e motibunan ya menshoná, Chade Nersicio a keda skohe komo nominado pa deportista di luna mei 2014.
Komishon ta gradisí e siguiente spònsernan ku ta yuda pa e premiashon aki por bira posibel: CHANGES PRO SPORT – RIO LOUNGE & SPORTS BAR- MCB – PETRO INDUSTRIAL NV – CSOF – SALAS SPORT SHOP – LILO SULVARAN – ALLSTAR EMBROIDERY – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP – FFK – SELIKOR – FUNDASHON NOBO – COCA COLA.
E anunsio i premiashon di e ganadó lo tuma lugá:
Fecha: Djasabra 07 Yüni 2014.
Ora: 18.00 – 19.00’or.
Sitio: Rio Lounge & Sports Bar, Chuchubiweg 10?Damacor.
Den un ambiente liber di humamentu i liber di alkohòl!


c: text/html

text:
Tocante mentira, mentira grandi y estadistica
Semper ta posibel pa traha estadistica di tal forma, cu e ta parce di ta apoya bo punto di bista. Ta pāesey nos ta...
Derame ta mustra nos vulnerabilidad
Aunke nos a keda afecta pa e consecuencianan di e derame di petroleo na Trinidad & Tobago, e prome noticianan ta mustra riba un...
Cuanto tin extra pa gasta?
Lastima cu Aruba no conoce un Planbureau manera Hulanda tin. Aya tur partido politico por soƱa, di dia o di nochi, pero finalmente nan...
Aruba den centro di atencion di mafia internacional
Historia ta ripiti? Den aƱanan sesenta di siglo pasa, Aruba a logra subi lista di pais exportado di koffie, sin cu tabatin un solo...
Venezuela tin influencia riba eleccion na Aruba?
Cada dia cu pasa nos bisiƱanan na Venezuela ta mas cerca di e collapse inevitabel cu ta bay tuma luga na e pais aki....
Atrobe partimento di tereno pa privilegiado
Atrobe prensa ta hayando denuncia nobo di wega cu tereno den e area di Malmokweg. Den e caso aki a duna orden na funcionarionan...
Por fin un moratorio riba supermercado
Ministro encarga cu asunto economico a caba di anuncia cu lo tin un moratorio riba supermercado y minimercado, en principio pa dos aƱa. Di...
Pone e studiante Arubano central?
Den tur campaƱa electoral nos ta tende di plan (no nobo) pa pone mas atencion na e situacion di nos studiantenan, principalmente esunnan den...
Corupcion ta existi den tur pais
Corupcion ta tur caminda. Esunnan cu ta sigui noticia internacional, o pa keda mas cerca cas, noticia regional, por lesa tur dia tocante e...
Corte ta bati gobierno riba su dedenan
Den e edicion di awe ta aparece un articulo extenso tocante un caso di apelacion riba cobranza di inkomstenbelasting, cu a bay te na...

robotstxt: allowed

filter: keep


text:
Charla comunitario “Idioma, Cultura y Pensamento Critico”
Oranjestad – Instituto Pedagogico Arubano (IPA) y su Centro di Investigacion y Desaroyo di Enseñansa (CIDE) ta invita pueblo di Aruba pa e Charla Comunitario (Community Talk) titula: “Idioma, Cultura y Pensamento Critico”.
Durante e encuentro aki lo bay tin un presentacion di Maureen Molina-Luidens, docente di Papiamento y (co)-autor di varios publicacion linguistico tocante Papiamento. Tambe lo tin un presentacion di Rosabelle Illes, cu ta artista riba tereno di arte di palabra y autor di varios publicacion.
E oradornan lo trata diferente aspecto relaciona cu idioma y pensamento critico y e rol di cultura, enseñansa y medionan social nobo riba formacion di idea y desaroyo di idioma. Durante e presentacionnan lo tin oportunidad amplio pa haci pregunta, hiba discusion y trece sugerencia padilanti.
Maureen Molina-Luidens Ta trahando actualmente na Departamento di Enseñansa Aruba y a forma parti di diferente proyecto di promocion di Papiamento. Recientemente el a publica un articulo tocante “Papiamento y pensamento critico na Aruba” den e buki “Iguana’s Newfound Voices”.
Rosabelle Illes Tin un Bachelor den psicologia y un minor den Literatura Ingles di Webster University Leiden. Actualmente e ta finalisando su Master den psicologia social y organisatorio na Universidad di Leiden.
Fecha: Diaranson, 15 di februari 2012
Luga: Café Nita, IPA (Isaac Wagemakerstraat 11, San Nicolas)
Ora: 7.30 pm – 9.30 pm
Entrada: Gratis
Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Resultadonan di Beisbòl Liga Grandi ayera:
- Seattle Mariners a pèrdè di Toronto Blue Jays ku skor di 8-2
- Houston Astros a derota Detroit Tigers ku skor di 10-8
- Baltimore Orioles a pèrdè di Miami Marlins ku skor di 5-2
- Oakland Athletics a derota Tampa Bay Rays ku skor di 7-2
- Los Angeles Angels a pèrdè di Boston Red Sox ku skor di 6-1
- Milwaukee Brewers a pèrdè di Atlanta Braves ku skor di 2-1
Andrelton Simmons a konektá 1 hit den 2 turno na bate ku 1 base por bola i 1 kareda empuha. Andrelton tin un promedio di .248
- New York Mets a pèrdè di Pittsburgh Pirates ku skor di 9-1
- Philadelphia Phillies a pèrdè di Washington Nationals ku skor di 4-1
- Minnesota Twins a derota Chicago White Sox ku skor di 8-1
- St. Louis Cardinals a gana di Kansas City Royals ku skor di 6-1
- Chicago Cubs a pèrdè di Arizona Diamondbacks ku skor di 4-3
- San Diego Padres a derota Los Angeles Dodgers ku skor di 11-3
Kenley Jansen no a picha den e partido aki
- San Francisco Giants a pèrdè di Colorado Rockies ku skor di 11-2
- Texas Rangers a derota New York Yankees ku skor di 5-1
Didi Gregorius no a konektá hit den 4 turno na bate. Didi tin un promedio di .220. Didi a konektá dos honron di wikènt tras di lomba. Apesar di esaki kritikanan fuerte di fanátikonan i prensa di New York ta sigui riba e pelotero. Afortunadamente pa Didi, e gerente general di New York, Brian Cashman tin pasenshi ku e pelotero te ainda. Segun Cahsman, e no tin niun kambio plania den e ekipo te ku awor aki. Pero Cashman a rekonosé si ku e ekipo tin ku kuminsá hunga mihó
Partidónan di Liga Grandi pa awe:
- Kansas City Royals kontra New York Yankees
- Colorado Rockies kontra Cincinnati Reds
- Philadelphia Phillies kontra New York Mets
- Houston Astros kontra Baltimore Orioles
- Boston Red Sox kontra Minnesota Twins
- San Francisco Giants kontra Milwaukee Brewers
- Washington Nationals kontra Chicago Cubs
- Detroit Tigers kontra Oakland Athletics
- Texas Rangers kontra Cleveland Indians
- Arizona Diamondbacks kontra St. Louis Cardinals
- Miami Marlins kontra Pittsburgh Pirates
- Chicago White Sox kontra Toronto Blue Jays
- Atlanta Braves kontra Los Angeles Dodgers
- San Diego Padres kontra Los Angeles Angels
Breve
- Den wikènt tras di lomba e ekipo di Albuquerque Isotopes a kita Jair Jurrjens for di listá di hungadó inkapasitá. E pelotero tabata riba e lista for di 19 di aprel ku leshon na un múskulo na su bèl di pia drechi. Lastimamente pa Jair ku den su promé salida di regreso e pelotero a bolbe leshoná. Siman pasa e ekipo di Isotopes a duna di konosé ku kada bes ku Jair progresá den rekuperashon di su leshon e leshon ta re-aparese. Ainda e ekipo no a duna di konosé ofisialmente ta kiko a pasa Jair e biaha aki. Pero si e ekipo a buta e pelotero bek riba lista di hungadó inkapasitá pa shete dia
- E organisashon di Texas Rangers a anunsiá ku nan a manda kècher Sherman Lacrus pa e ekipo di dòbel A Frisco RoughRiders. Esaki pa motibu ku e organisashon di Texas a promové e kècher di Frisco RoughRiders pa Tripel A. Sherman tabata formando parti di Spring Training Ekstendé sperando komienso di su temporada den Klase A
- Darren Seferina a keda aktivá for di e lista di hungadó inkapasitá pa Peoria Chiefs. Darren a keda algu mas di un siman sin mira akshon pa motibu di un leshon na su dùim robes. Seferina tin un promedio di .229 den 28 partido ku e ekipo di Peoria e temporada aki
Tripel A
- Roger Bernadina a konektá 1 hit den 1 turno na bate ku 1 base por bola pa Albuquerque Isotopes. Roger tin un promedio di .267
- Jair Jurrjens a picha 3 entrada i 1 tèrsio pa Albuquerque Isotopes promé ku e mester a bandoná e partido pa motibu di leshon. Den e salida Jair a permití 3 kareda riba 6 hit i a poncha 1 batido. Jair tin un rèkert di 0-0 den 3 salida ku un efektividat di 4.82
Dòbel A
- Sharlon Schoop no a konektá hit den 4 turno na bate ku 1 kareda empuha pa Bowie Baysox. Sharlon tin un promedio di .246
Klase A
- Carlton Daal a konektá 2 hit den 3 turno na bate pa Daytona Tortugas. Carlton tin un promedio di .269
- Ozhaino Albies no a konektá hit den 5 turno na bate pa Rome Braves. Ozhaino tin un promedio di .279
Liga Independiente
- Curt Smith a konektá un tripel den 3 turno na bate ku 1 base por bola, 2 kareda anotá i 2 empuha den e promé di dos partido pa Lincoln Saltdogs. Den e di dos partido, Curt a konektá 1 hit den 2 turno na bate ku 2 base por bola i 1 kareda anotá. Curt tin un promedio di .222


text:
E aña aki Aruba Excellence Foundation (A.E.F.) ta celebra 10 aña di existencia di e programa di certificacion Aruba Certification Program (A.C.P.).
Na Juli 2011 Ministerio di Turismo hunto cu A.T.A. a inicia cu un programa piloto di A.C.P. cu personanan di varios organisacion cu ta traha sea directamente of indirectamente cu turismo, brindando informacion corecto y conciso na nos bishitantenan na momento cu esakinan tin preguntanan di nos isla. E meta di e programa semper tabata y ainda ta, pa tur persona cu ta biba y traha na Aruba por brinda informacion corecto pero tambe por brinda servicio excelente cu Zjeito cu Aruba ta bon conoci pe. Desde October 2011 a cuminsa presenta A.C.P. semanalmente. Prome por medio di Enseñansa pa Empleo, despues via DOC Opleidingen y ultimo por medio di Pragmatic Advisory. Finalmente, na Juni 2018 A.T.A. a institui Aruba Excellence Foundation (A.E.F.) cu te dia di awe ta maneha y ehecuta e programa di certificacion.
A.E.F. no solamente ta maneha y ehecuta e programa di certificacion, pero tambe ta sigui desaroya esaki. Adicionalmente, A.E.F. ta desaroya otro typo di entrenamiento manera Service Excellence, Storytelling y Sustainable Leadership Program for Service Excellence.
Prome cu e pandemia di COVID-19, e programa di certificacion tabata wordo ofreci ‘face to face’ den grupo di por lo menos 20 participante. Mayoria biaha esaki tabata sosode ‘in house’, pues, na pia di trabou di e participante. Asina cu a bira cla cu pa motibo di COVID-19 y tur e retonan y restrictionnan cu esaki a bin cune, A.E.F. a haya su mes ta acelera e proceso inovativo di ofrece e programa di certificacion ‘online’ usando e plataforma di ‘Zoom’. Durante pandemia y te ainda, A.C.P. ta wordo facilita via ‘Zoom’.
Un reto cu a keda persisti, ta cu e participante ta mara na un schedule y orario cu ta wordo prescribe pa A.E.F. Pa acomoda tur hende cu kier haci e programa di certificacion ariba e dia y momento cu ta cumbini e participante mas, orguyosamente A.E.F. ta lansa un plataforma digital nobo pa tur hende participa cu e curso di A.C.P. ‘On Demand’, pues den nan mes un tempo. E participante mes ta scohe ki ora y na ki momento e ta pasa door di e A.C.P. E unico rekisito ta, cu e participante mester caba cu e programa den 6 siman. Despues di 6 siman, e participante su participacion ta caduca y lo mester start di nobo.
Contenido di A.C.P. On Demand
A.C.P. On Demand tambe ta consisti di e mesun seis topico:
A.C.P. 360ᴼ Virtual Island Tour, Aruba su Naturalesa y Hende, Aruba su Historia y Cultura, Aruba su Turismo, Servicio Excelente – E Bishitante y Servicio Excelente – E Bishitante y Ami. Cada un session ta alrededor di 40 minuut.
Na final di cada topico e participante lo ricibi acceso na e eBook di A.C.P. cu ta contene mas informacion detaya di e topico presenta. Pa e participante por pasa pa e siguiente session, e tin cu contesta algun pregunta di e presentacion cu el a wak. Ora cu e participante caba di mira tur e 6 presentacionnan, e ora e lo haci un ‘Final Exam’, pues lo mester contesta 35 pregunta di cual mester tin un minimo di 80% corectamente contesta, pa asina dibiaha ricibi su certificado. E participante ta keda oficialmente certifica como embahador di Aruba cu por duna informacion corecto y conciso di nos isla, y tambe cu e por brinda servicio excelente cu Zjeito. E certificado tin un valides di 4 aña.
Por registra pa participa cu A.C.P. on Demand via www.acp.aw
E participacion cu A.C.P. On Demand ta gratuito te cu December 2021. E participante mester start y caba prome cu 31 di December 2021 pa e participacion ta full gratuito. Desde Januari 2022 lo bolbe cuminsa cobra pa participacion na e programa di A.C.P.
Aruba Excellence Foundation a wordo institui door di Aruba Tourism Authority na juni 2018 y ta e fundacion encarga pa entre otro ehecuta e Aruba Certification Program (A.C.P.) como tambe e programa di Happy Information Officers (H.I.O.). Meta principal di e fundacion ta pa sigui desaroya y implementa A.C.P. y H.I.O. como tambe otro programanan specialmente diseña pa certifica personanan cu ta traha den sector di servicio y hospitalidad, p’asina percura cu e nivel di servicio excelente di Aruba ya bon conoci, por keda riba un nivel halto.


text:
Oranjestad-Aruba tampoco ta keda atras y aña aki ta celebr’e cu un apertura masha bunita y simbolico. Ta pa Minister Glenbert Croes un honor di por invita tur nos muchanan pa dia 19 di november, pa 4.30 di atardi na Parke Curason na Jaburibari pa conhuntamente haci apertura di e siman den cual nos ta celebra y enfoca riba Derecho di mucha.
Con el a cuminsa
20 di November, ta un dia importante, riba cual mundo ta conmemora e adopcion di e Declaracion Universal di e Derechonan di Mucha na aña 1959. Esaki ta e fecha tambe riba cual a aproba e Tratado di Derecho di Mucha na aña 1989.
Kico e ta encera
E Tratado aki ta stipula un cantidad di derecho, cu ta inclui aspectonan di salud, enseñansa, recreacion, como tambe e bida familiar, proteccion contra violencia y discriminacion y cada mucha nan derecho pa nan opinion wordo scucha.
Ki tempo Aruba a adopt’e
Na aña 2001 Aruba tambe a firma e Tratado aki, haciendo asina e compromiso pa proteha di un forma mas completo posibel e desaroyo di e mucha den su personalidad, talento, capacidad emocional, mental y fisico.
E fecha aki ta wordo celebra na otro paisnan den forma di actividad, sinembargo ta bon pa tuma e momento aki pa mas bien refleha riba e con leu Aruba ta cu e implementacion di e derechonan di mucha aki na Aruba. Tin varios desaroyonan positivo cu a tuma luga caba, pero ainda tin espacio pa hopi mehoracion. E compromiso t’ey pa sigui cu e ambicion pa tur mucha por realmente goza di tur nan derechonan.
Pa tur informacion por bishita e pagina web http://www.derechodimucha.org’


text:
Den e articulo aki, Love Coach Desiree Swaen ta elabora riba diferente tipo di infidelidad. Beware, she might spill your beans!
E contesta riba e pregunta; “Kico ta infidelidad?” pa hopi hende ta basta facil pa contesta. “Haci sex cu otro persona cu no ta bo pareha.” E contesta aki ariba su mes, ta corecto. Pero den e era digital y moderno aki, na unda e grens ta?
Tin hopi cos cu no ta encera interaccion sexual fisico, pero cu toch ta keda cuestionabel. Wak pornografia riba internet den secreto, ta infidelidad? Un ‘massage with happy ending’ ta infidelidad? Sexting cu un tercera persona (den e sentido di chat y intercambia portretnan of videonan sexual) ta infidelidad? Online dating den secreto, of sali cu un amigo/amiga sin cu bo pareha sa, ta infidelidad?
… e realidad ta cu hopi pareha ta evita e combersacion aki, te ora cu ta laat y ya un infidelidad a wordo cometi caba.”
E contesta riba esakinan ta depende hopi di locual e pareha a palabra cu otro. Por ehempel, esnan den asina yama ‘open relationships’ no ta considera e hecho di tene relacion sexual cu otro persona(nan) como infidelidad. Swingers (parehanan cu ta practica sex cu mas persona y ta wak otro haci’e) obviamente no ta considera sex cu otro persona(nan) como infidelidad. E ‘bottom line’ ta, cu locual ta wordo cualifica como infidelidad, ta depende di e tipo di relacion y palabracionnan haci entre e pareha. Pero e realidad ta cu hopi pareha ta evita e conversacion aki, te ora cu ta laat y ya un infidelidad a wordo cometi caba. E ironia ta, cu e ora ey si nan ta habri pa papia tocante infidelidad den tur detaye. Comunicacion ta inclui topiconan di combersacion menos agradabel, pero hopi importante, manera e topico di infidelidad.
Intimidad emocional ta encera comparti problemanan di bo relacion of otro cosnan intimo cu un tercera persona, en bes di comunica esakinan cu bo pareha.”
Den cuadro di e topico di infidelidad, ta bon pa sa cu ta existi tambe e asina yama ‘emotional infidelity’. Infidelidad emocional, ta sosode ora un partner ta drenta den intimidad emocional cu otro persona, cual intimidad emocional ta ‘one step away’ di un interaccion sexual fisico. Intimidad emocional ta encera comparti problemanan di bo relacion of otro cosnan intimo cu un tercera persona, en bes di comunica esakinan cu bo pareha.
Den e era digital aki, hopi hende ta mantene amistad cu otro persona via social media of chat, na unda nan sa cu tin un tipo di atraccion envolvi.”
Den e era digital aki, hopi hende ta mantene amistad cu otro persona via social media of chat, na unda nan sa cu tin un tipo di atraccion envolvi. Tambe tin personanan, cu ta mantene amistad cu un of mas persona encurashando nan interes, solamente pa boost nan propio ego of pa entretene nan mes. Hopi di esaki ta tuma luga riba WhatsApp, Facebook Messenger of otro tipo di chat. Esakinan no tur ora ta inclui sexting y door cu no tin interaccion fisico e por mustra como algo inocente y ‘fun’. E realidad ta, cu e persona cu ta haci esaki mester bay haci un analisis profundo pa wak kico e falta den su mes of den su relacion, cu ta ponele recuri na otronan pa yena un bashi. Hopi biaha e persona en cuestion ta gosa di e secrecia y misterio pero alabes ta sinti su mes culpabel y ta cuida su telefon extra hopi pa evita di wordo descubri. I hope I didn’t spill your beans....
Como coach, mi ta respeta tur hende nan opinion, nan punto di bista y nan desicionnan. Pero na momento di cuminsa bo relacion, bo tawata sa caba, cu esaki lo bin cu cierto restriccionnan pa cu e manera con abo kier biba bo bida. Pues, boluntariamente bo a entrega parti di bo libertad, den e sentido cu awor bo tin cu tene cuenta cu e opinion di bo pareha, si bo kier pa bo relacion funciona bon.
… boluntariamente bo a entrega parti di bo libertad, den e sentido cu awor bo tin cu tene cuenta cu e opinion di bo pareha …”
Locual bo ta haci conscientemente, sabiendo cu bo pareha no lo aproba, obviamente lo por tin consecuencianan negativo pa bo relacion. Bo mag di scoge pa core e riesgo, pero semper bo mester ta cla pa enfrenta bo responsabilidad na momento cu bo accionnan wordo descubri. Esaki den hopi caso por nifica final di bo relacion y si no ta asina mes, e lo nifica un ‘breach of trust’ sumamente serio, caminda lo ta hopi dificil pa recobra e confianza necesario pa mantene un relacion stabiel. Pues, ta bon pa pone tur cos den un balansa y analisa pa bo mes, kico ta mas importante: un rato di diversion of mantene bo relacion.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Asina Sint ta haja leuk si majornan por pasa mas tempo cu nan jiunan.
Sint ta haja leuk pa mama, tata y yiunan hasi mas actividad hunto den famia. Pa e motibo aki Sint a laga su Pietjes pasa rond y wak unda nan ta bende weganan leuk pa hasi den famia.
Continue reading “Sinterklaas ta duna regalonan educativo.”
Sinterklaas ta duna regalonan educativo.
Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.


text:
Diadomingo anochi den un Compleho Deportivo Guillermo P. Trinidad bastante jen di fanaticada a tuma lugar e gran encuentro di bario ora cu e Pumanan di Paradera/Piedra Plat esta Sv Britannia Vitamalt a enfrenta e Narajadanan di ST Cruz Estrella. Semper ora cu e dos equiponan nan aki topa otro e enteres di fanatica ta grandi pasobra tanto Sv Britannia Vitamalt y Estrella ta brinda bon nivel di futbol.
Sv Britannia ta bin di 6 wega hunga di cual 5 gana y un empata, mientras cu Estrella ta bin di 7 wega hunga di cual 2 wega perdi 1 gana y 4 empate. E wega a cuminsa na un nivel halto unda cu ambos banda a cuminsa hunga un futbol ofensivo y cu intencion di busca e goal trempan den wega. Sv Britannia trempan ta haña un chens pa bai ariba den marcacion ora cu Bruno Concaicao ta lop e bala over di e keeper di Estrella pero e keeper ta logra mishi cu e bala y evita e goal trempan. Despues di e hugada aki tabata Jeanpierre Fingal cu tambe ta haña dos bon chens den di prome tempo pa manda su team Sv Britannia ariba pero ambos tiro ta wordo para pa e keeper hoben di Estrella y asina tambe halftime ta bai aden.
Den di dos tempo e wega a cuminsa bira un tiki mas fisico y unda cu refree mester a interverni na varios ocacion. Tabata casi na final di wega cu Theric Ruiz ta logra anota e goal di victoria pa Sv Britannia Vitamalt cual a nifica 3 punto mas pa Sv Britannia Vitamalt.
Cu e resultado di e wega aki e standing ta como lo siqiente Sv Britannia Vitamalt 19 punto, Dakota 17, RCA 16, Nacional 15, Riverplate 13, Estrella 7, La Fama 7, Caravel 5, Bubali 5 y na di ultimo lugar Jong Aruba cu 1 punto. E proximo wega di Sv Britannia Vitamalt ta contra di La Fama diadomingo 11 di december pa 8’or di anochi mientras cu di otro banda Estrella su ultimo wega lo ta contra di Bubali diadomingo tambe pero pa 6’or di atardi y ambos wega lo tuma lugar den C.D. Guillermo P. Trinidad na Dakota.


text:
Manera ta custumber di tur aña, AVB ta dedica e campeonato na personanan cu a duna un aporte na e futbol aki na Aruba sea como hungador, referee of dirigente. E aña aki ta dedica e campeonato na 4 persona cu sigur merece e reconocemento aki: Richard Jacobs, Andres Garcia, Ernst Mohamed y Lorenzo “Denchi” Werleman.
Richard Jacobs
Pa Richard Jacobs futbol tabata algo cu manera ta bisa na hulandes “met de paplepel ingegoten”. Como yiu di un di e futbolistanan grandi den historia di futbol aki na Aruba y for di chikito caba el a cuminsa hunga futbol. Di chikito e ta acompaña su tata pa bai weganan di futbol. Cu su 2 aña di edad el a sali den un revista ta scop bala hunto cu def. Joe Robles (dfm) cu tabata den equipo rival di su tata. Na edad hoben, Richard Jacobs a bai biba na Hulanda y despues di a regresa Aruba, Richard Jacobs a forma parti di e equipo di RCA aspirant (esaki ta prome cu LIFIDA a keda funda). Como hungador aspirant, Richard Jacobs a hunga den varios seleccion hubenil e.o representando Aruba na Santo Domingo, tempo cu Buchi Panama a bai cu e seleccion. Despues di a cuminsa cu RCA, Richard Jacobs ta muda pa e equipo di Dakota y cu edad di apenas 15 aña, Richard Jacobs ta debuta pa Dakota den e Division Honor. Aki ta cuminsa un trajectoria largo den Division Honor. Cu SV Dakota Richard Jacobs a sali sub-campeon di Division Honor na 1988 y 1991. Despues di Dakota, Richard Jacobs ta pasa pa e equipo di RCA logrando e titulo di sub-campeon na 1992 y e titulo di Campeon Division Honor na 1994. Despues Richard Jacobs ta pasa pa e equipo di Estrella y ta logra e titulo maximo di campeon na aña 1996, 1998 y 1999. Despues di un periode hopi exitoso cu Estrella, Richard Jacobs lo hunga tambe pa e equipo di La Fama cu a regresa den e Division di Honor. Durante su carera Richard Jacobs a gana varios premio individual. Na 1992, Richard Jacobs a sali Goalgetter di Campeonato Division Honor, na aña 2000 un biaha mas Richard Jacobs ta obtene e titulo Goalgetter di AVB su Campeonato. Na aña 1998 Richard Jacobs ta bira e MVP di e campeonato y alabes ta haya e premio di Mihor Delantero. Na aña 2001 un biaha mas Richard Jacobs ta bai cu e titulo MVP di Campeonato. Durante aña 90, Richard Jacobs na varios ocasion a forma parti di e seleccion di Aruba, representando Aruba den weganan pa eliminatorio pa Mundial na aña 1994, 1998 y 2002. Tambe a forma parti di seleccion di Aruba pa torneo di Campeonato di Cariba yama Shell Cup. Na aña 2000, Richard Jacobs a forma parti di e seleccion di Aruba cu a gana e seleccion di Puerto Rico 4 – 2 despues di tabata perdi 2 – 0 na half-time. E wega di buelta Aruba ta empata 2 – 2 despues cu atrobe tabata perdi 2 – 0 na half-time.
Andres Garcia
Andres Garcia su nomber semper lo keda liga na La Fama. Como ruman chikito e tabata compaña su rumannan y amigonan na weganan riba veld di La Fama tempo cu Club La Fama tabata trece ambiente den e bario. Den añanan 60, Andres Garcia a hunga como keeper pa SV La Fama den B-Klasse despues cu a stop como hungador toch Andres Garcia ta sigui activo como arquero di e equipo di veterano di La Fama. Durante e periode aki tambe Andres Garcia ta cuminsa manifesta su mes como dirigente. Na aña 2002 Sr. Henk Timmerman ta retira como presidente di La Fama y Andres Garcia ta tuma e presidencia di La Fama over. Y mesora ta pone man na obra. Andres Garcia tabata tin plannan ambicioso pa cu La Fama. Na aña 2003, SV La fama ta subi bek pa Division Honor y te cu awe SV La Fama a keda den Division Honor. For di Campeonato 2005/2006 te cu 2012/2013 La Fama ta clasifica tur aña pa e Play-off. Tanto na aña 2009 como na aña 2012, La Fama ta yega e final pero ta perde den final. Pero na aña 2013 porfin SV La Fama ta logra su titulo di campeon Division Honor. Pero durante e presidencia di Andres Garcia, no ta e equipo di Divsion Honor so tabata exitoso. Como organisacion SV La Fama a logra crece. Na aña 2004 SV La Fama a haya su tereno bek. E tereno a haya un clubhuis/members area, a bin iluminacion y na aña 2017 e veld a haya un miniturf pitch. Na aña 2005 SV La Fama a cuminsa cu categorianan infantil bao nomber di e Puppy´s (un nomber pa honra otro grandi di La Fama Pupy Diaz). Te dia di awe SV La Fama ta conta cu tur categoria infantil. Logrando basta titulo den e categorianan aki. Na aña 2015, SV La Fama a cuminsa tambe ta participa cu equipo di damas den AVB su campeonato femenino y semper e equipo di damas a pertenece den e mihornan na Aruba.
Ernst Mohamed
Ernst Mohamed sigur no ta un persona desconoci den comunidad. Den e mundo di futbol aki na Aruba, Ernst Mohamed ta hopi conoci como referee. Esaki ta nada straño si tene cuenta cu Ernst Mohamed ya pa mas cu 20 aña ta forma parti di e cuerpo di arbitro aki na Aruba. Pero Ernst Mohamed no ta referee so. Su trajectoria den futbol ta cuminsa como hungador aspirant pa RCA, despues di RCA Ernst Mohamed ta bai hunga den e categoria di Junioren pa Dakota. Tambe Ernst Mohamed a hunga pa Dakota den Division Honor prome cu a biba na Merca pa sigui su estudio. Despues di a regresa Aruba, Ernst Mohamed a hunga cu e equipo di CDRA den Division Honor. Ernst Mohamed alabes tabata president di CDRA. Pa AVB mester menciona cu Ernst Mohamed a forma parti tambe di tanto Strafcommissie como Beroepscommissie. Como referee Ernst Mohamed semper a tuma su tarea na serio. Un referee cu semper ta dispuesta pa yuda su coleganan. E ta conoci tambe como un bon colaborador den diferente torneonan y campeonatonan. Por ehempel pa e campeonato di veterano, Ernst Mohamed no ta solamente activo como referee, pero ta fungi tambe como Head of Referee pa Fedeveta. Ernst Mohamed tambe ta organisa tur aña e torneo internacional di futbol “Copa Fundacion Respetami”.
Lorenzo “Denchi” Werleman
Lorenzo Werleman mihor conoci como Denchi Werleman a cuminsa hunga futbol di chikito. Cu su 11 aña di edad Denchi su trajectoria largo den Aruba su futbol aki na Aruba a cuminsa na momento cu el a debuta pa e equipo di SV Arsenal den division aspirant. Despues di Arsenal, Denchi ta bai hunga pa Sportboys. Cu apenas 16 aña di edad Denchi ta debuta den Division di Honor pa SV Sportboys. Durante su prome aña den Division Honor, Denchi ta haya e premio “Nobato di Aña”. Na 1980 su Club Sportboys ta reconoce Denchi como deportista di aña. Na 1983, SV estrella ta acerca Denchi un biaha mas y Denchi ta dicidi di bai hunga pa Estrella y Denchi lo keda cu Estrella pa e resto di su carera. Durante su añanan cu Estrella Denchi lo bira un di e mihor delanteronan na Aruba. Como hungador clave di SV Estrella, Denchi ta forma parti di e equipo cu ta titula Campeon di Aruba na aña 1988, 1989, 1990, 1992, 1996, 1998 y 1999. Na 1993, Denchi lo obtene e titulo Goalgetter di Campeonato. Ainda ta fresco den memoria di hopi e gol den wega final ora cu Denchi ta anota for di tiro liber faltando 2 minuut di wega cu un fusil den skina di gol, dunando Estrella e victoria y tambe e titulo di Campeon Division Honor na aña 1998. Na 1999 durane su utimo aña como futbolista, Denchi a conoce un otro momento historico pa su mes, ora cu el a hunga hunto cu su yiu Denrick pa na mesun momento riba veld. Denchi a forma parti di e prome seleccion di Aruba despues cu Aruba a bira miembro di FIFA y lo sigui forma parti di seleccion pa varios aña hungando pa Aruba den eliminatorianan pa Mundial ya tambe pa campeonato di Caribe (Shell Cup). Cu Estrella tambe Denchi a participa den varios torneo den exterior na e.o. Costa Rica, Colombia, Mexico, Ecuador y Republica Dominicana. Denchi su curason semper a keda cu Estrella. Na aña 2019, Denchi a keda eligi como presidente di SV Estrella.


text:
Diahuebs mainta presencia di polis a wordo pidi den area di Madiki unda cu un persona lo a wordo horta of atraca. Esaki a sosode un poco despues di 8’or di mainta.
Esaki a sosode den bisindario Bo Chang Wing Supermarket den Weststraat. Polisnan cu a bay na e sitio y ta topa cu habitantenan a pone e cabayero victima sinta paden pasobra e lo a spanta absta cu loke a pasa cun’e. Ta parce cu den un di e cayanan banda di e supermarket un homber a ranca su cartera for di dje. Cuanto placa tabatin den esaki, e no por a bisa exactamente.
Loke tabata remarcabel ta cu dilanti e supermercado a haya diferente carchi di e ciudadano aki plama tur rond, pero e cartera mes no a haya. A keda di wak camaranand en bisindario pa mira kende ta e ladron.
Mainta tempran ladron a horta cartera di peaton
Diahuebs mainta presencia di polis a wordo pidi den area di Madiki unda cu un persona lo a wordo horta of atraca. Esaki a sosode un poco despues di 8’or di mainta.


text:
Matrimonio
Kasamentu na Boneiru
Kasamentu na Boneiru ta un asuntu spesial i digno. P’esei pa boso komo futuro brùit i bruidehòm e dia aki mester ta bon pèrkurá te den e último detaye. Boso ke un seremonia tradishonal di kasamentu òf boso tin deseonan spesial den mente pa loke ta trata e seremonia? Na Boneiru hopi kos ta posibel.
Bo por reservá un kasamentu te pa mas tardá 2 siman i maksimalmente 1 aña promé ku e fecha deseá. E promé paso ofisial den kaso di kasamentu ta e deklarashon di matrimonio (dunamentu di man). E dunamentu di man ta apart for di e reservashon di un fecha pa boso matrimonio.
Entrada liber
Djaluna - Djaweps: 8' or - 12' or
Kiko mester bai kuné
Ora di dunamentu di man bo tin ku bai ku lo siguiente:
- un prueba di identidat bálido di boso tur dos;
- un kopia resien di bo papel di nasementu i di bo partner;
- bo tabata kasá anteriormente? E ora ei bo tin mester di un prueba ku bo no ta kasá mas. Por ehèmpel un papel di divorsio di tur e anterior matrimonionan òf un akta di fayesimentu;
- un deklarashon resien emití di domisilio, nashonalidat i estado sivil (si bo no ta biba na Boneiru);
- un deklarashon ku bo ta outorisá pa kontraé matrimonio (si bo no ta biba na Boneiru). Pa mas informashon bo por akudí serka outoridatnan di e pais kaminda bo ta biba.
Kasamentu grátis
Ta posibel pa kasa grátis. Esei por solamente riba djaluna mainta pa 08.00 i 8.30 or den sala di kasamentu na Departamento di Registro Sivil. E seremonia ta limitá su mes na ‘bisa si’ i firmamentu di e akta. Ora di kasamentu grátis solamente e brùit i brùidehòm i e testigunan por ta presente.
Buki di kasamentu
Si bo ta kasa na Boneiru, e ora ei bo tin eskoho entre algun tipo di buki di kasamentu. Esei no ta un obligashon. Tambe tin espasio pa menshoná yunan etc. Na momentu ku bo reservá bo matrimonio, bo por indiká kua di e bukinan di kasamentu aki bo ta deseá di risibí durante e seremonia di kasamentu.


text: KRALENDIJK – Ya pa hopi tempu no tin un situashon apropiá pa e lugá di warda bùs na altura di kaya Korona pegá ku Botika Korona. Tabatin un dak i banki pa sinta riba dje warda bùs na e sitio, sinembargo awor solamente e bòrchi i e banki pa sinta riba dje a keda. Den pasado un vehíkulo a aksidentá den e parada di bùs i ya a pasa un temporada ku esnan konserní pa un òf otro motibu no a duna e atenshon rekerí na e sitio. E dianan aki tin hopi yobida, otro dia ku hopi solo loke ta hasi e situashon fastioso pa e persona ku mester sinta i warda un bùs òf outo yega. Spera esaki ta un mensahe pa esnan konserní tuma nota di e situashon i atendé poné manera mester ta.


text:
E seleccion U20 di Arubaanse Voetbal Bond (AVB) ta den preparacion pa bay hunga den e competencia di CONCACAF Under 20 Championship 2018 na Florida. E seleccion a cuminsa prepara na comienso di September y ta bayendo bon. E seleccion tin casi dos luna den un training intenso, asina Alex Sierra, Manager di seleccion U20 di AVB, a indica.
E seleccion a topa otro riba pa di dos biaha riba un diadomingo, unda cu nan ta desayuna hunto. E hungadonan a ricibi charla di nutricion, con pa recupera y cuida curpa. Durante e di dos encuentro nan a ricibi masashi pa yuda nan spiernan.
Nan tin 1 siman y mey mas di preparacion, pasobra dia 31 di October nan lo biaha pa Florida. E entusiasmo di e hungadonan ta hopi halto. A cuminsa cu un cantidad di 40 hungado y poco poco a baha esaki, te cu a yega na e cantidad di 22 hungado cu algun reserva. E reservanan tambe ta dunando 100%, di cual henter team ta dunando e miho di nan.
E ekipo mes ta consisti di 22 hungado y 7 staff, di cual ta obligatorio cu nan mester biaha cu un Dokter como parti di e seleccion. E seleccion di Aruba a cay den un poule interesante, segun Alex Sierra. Aruba lo enfrenta Mexico, Jamaica, Grenada, Saint Martin y Nicaragua den poule B di 6 team.


text:
Ta trata aki di Dagmar y Ivo cu a bin Aruba pa hasi un projecto pa nan ultimo anja di
estudio cu ta enfoka ariba e malesa diabetes. Nan lo trata e pregunta ‘Kiko ta e mihor manera pa splika e adulto hoben Arubiano tocante e consequencia nan di diabetes typo2’.
Enfoke lo ta mas tanto ariba un material informativo cu ta efectivo cu por wordo usa den e prevencion di diabetes den e categoria di adulto entre 20 pa 30 anja.
Coordinator Jasmira Mora y POH Carolyne Geerman lo ta e persona nan cu lo guia
e studiantenan durante di nan projecto. Director di WGK sr. Gino Goeloe y e POH nan ta desea Dagmar y Ivo hopi exito cu nan projecto!


text:
(LaPatilla) – Coordinador nacional di Formacion di partido politico opositor Voluntad Popular, Cristofer Correia, a manifesta cu e postura di su organisacion ta cu tur Venezolano na cualkier parti di mundo mester por participa na eleccion primario pa elegi candidato opositor pa eleccion presidencial na 2024.
“Nos ta trahando duro pa tur Venezolano por vota desde cualkier lugar, ademas ta fundamental cu e proceso di eleccion aki por ser teni den promer trimester di 2023,” el a expresa den un entrevista realiza na Venevision.
“Tur factor adverso na Psuv (partido oficialista) mester uni nan mes. Lo ta un alternativa pa pone nos di acuerdo pero no ta lo mas democratico, ta p’esey un eleccion primario den cual tur e forzanan ta participa, esey lo ta un scenario ideal (…). E luna aki nos mester elegi un junta rector pa e proceso di primaria cu ta promove e evento aki y cu mester ta conforma pa persona cu ta garantiza cu e sufragio ta transparente,” el a considera.
El a recorda cu recientemente Voluntad Popular a culmina e proceso di renobacion di autoridad loke ta yuda continua fortaleciendo e structura di activista di e partido politico importante.
“E proceso aki a duna nos un panorama positivo y interesante, nos tin awor anto 6.000 dirigente recientemente religitima pa sali na caya pa toca curazon y recorda cu VP ta comprometi cu superacion di pobreza, y cu nos ta plural y democratico”, segun Correia.
Pa e dirigente politico, construi un Mihor Venezuela ta pasa a traves di restablece democracia, elegi e candidato presidencial den primaria y paralelamente mester tin un “proyecto pais”. “Nos mester por bisa hende cu aki tin un proyecto, aki tin un propuesta pa e pais.”


text:
Recientemente Delta Aruba Leo Club a huramenta y instala su directiva pa aña fiscal 2022- 2023.
Delta Aruba Leo Club, Un club di hoben entre 18 & 30 aña cu ta patrocina pa Aruba One Happy Island Lions Club, ta haci actividad di servicio durante nan tempo liber pa esunnan cu mas tin mester den nos comunidad. Door di duna e hoben e oportunidad di sirbi su comunidad, e ta crea experiencia y asina ta forma nan mes como lider pa futuro.
L- iderazgo
E-xperiencia
O-portunidad
Durante un anochi hopi ameno, Delta Aruba Leo Club a huramenta y instala Directiva p’e aña fiscal 2022- 2023.
E ceremonia a conta cu presencia grato di e representantenan di siguiente clubnan di servicio di Aruba:
Presidente di Aruba Lions Club; Lion Rubin Ponson
Presidente di Aruba Leo Club, Leo Nathan Croes
Leo Advisor Aruba Leo Club ; Lion Liza Roberts
Member Lions Club of Aruba; Lion Igor Croes
Presidente di Kiwanis Club of Aruba; Jokoez Hooplot y guest
Presidente Kiwanis Young Professionals; Stephanie Daal acomompaña pa Vice Presidente Nylamee Wanga
Presidente di e club patrocinador, Aruba One Happy Island Lions Club, Eugene Dubero, a efectua e acto oficial di huramentacion di e presidente 2022- 2023. Despues di esaki presidente 2022- 2023 a huramenta y instala e directiva nobo cu ta consisti di e siguiente persona nan.
Presidente: Leo Ronan van Putten
Vice Presidente: Leo NordinTromp
Secetaria: Leo Zugeska Arendsz
Tesorero: Leo Mary Jane Ras
Director: Diego Alvarado
Director: Isabella Diaz
Director : Nathan Tromp
Leo Advisor: Lion Carla Martinus
Club patrocinador Aruba One Happy Island Lions Club kier a gradici y felicita e directiva saliente p’e bon trabou haci durante e aña cu a pasa y ta desea e directiva nobo di Delta Aruba Leo Club tur clase di exito pa 2022- 2023.


text:
APPELDOORN — Den wikènt tras di lomba e temporada 2015 di kompetensia indoor a kuminsá na Hulanda ku e karedanan di Zwolse Atletiek Verening PEC. Akinan mes ora atleta Brian Mariano a logra kore e tempu nesesario pa klasifiká riba 60m pa e Kampionato Oropeo Indoor na Praga, Repúblika Cheko.
Brian den e promé buèlta di e kompetensia a kore un tempu di 6.72 sekònde. Mas despues den e final Mariano a sali na promé lugá koriendo un tempu di 6.64 sekònde. Manera ya menshoná e tempu aki ta bon pa Brian klasifiká pa e Kampionato Oropeo Indoor ku lo tuma lugá na Praga den luna di mart próksimo.
Den un entrevista ku e revista Hulandes Atletiek Week Brian a bisa di ta sorprendé pa su prestashon. “Mi tin hopi preokupashon aktualmente”, Brian a bisa Atletiek Week. Segun e atleta, e ta en búskeda di un kas i tambe un trabou. “Mainta trempan mi ta na uitzendbureau, pero pa trahadó nan den konstrukshon no tin masha kos”, Brian a terminá bisando.


text:
Riba djaweps 5 di sèptèmber 2019 a haña e restonan mortal di dos persona na bordu di e tankero Italiano MT RBD GINO FERRETTI.
Komunikado
Djaluna 16 di sèptèmber 2019
Riba djaweps 5 di sèptèmber 2019 a haña e restonan mortal di dos persona na bordu di e tankero Italiano MT RBD GINO FERRETTI. E tankero ku ta nabega bou di bandera Italiano, tabata na kaminda di Brasil pa Statia. Na kaminda, e kapitán a mèldu e insidente ku a pasa na bordo di su barku.
E kurpa nan ku a haña ta di dos hombre di 33 i 42 aña di edat di nashonalidat Filipino. Ta sospechá ku nan a pèrde nan bida dor di un krimen. Un sospechoso di 43 aña, tambe di nashonalidat Filipino a keda detené. Kuerpo di Polis Karibe Hulandes (KPCN) a investigá e kaso ku un tim di Boneiru i Statia a base di un petishon hudisial di Italia. Aki a tende diferente testigu. A base di un petishon pa ekstradishon di Italia, a traslada e sospechoso riba djaweps 12 di sèptèmber pa e outoridatnan Italiano ku lo sigui investiga e kaso mas aleu.


text:
corsou
-
News
Nicole ta splica riba e reunion cu Minister di Corsou
Nicole Hoevertsz, vice presidente di IOC ta splica mas encuanto e reunion hunto cu Minister di Corsou.Read More »
-
News
Reunion entre Minister Sithree van Heeydorn hunto cu COA
Minister di Educacion, Sciencia, Cultura y Deporte di Corsou Sr. Sithree van Heeydorn ta splica mas di su bishita aki…Read More »
-
News
COA a reuni cu Minister Van Heydorn
Comite Olimpico Arubano a sinta hunto cu Minister Van Heydorn di Corsou Awe dialuna a tuma lugar un reunion entre…Read More »


text:
E Mexicano Joaquin “El Chapo” a logra cu un hues a dune decision faborabel pa permiti entrega di un manta pa Guzman, y cu asina e por protege su mes di friu den prizon na Ciudad Juárez, unda e ta warda pa huicio di extradicion contra su persona.
Hues number Seis localisa na Chihuahua a otorga un suspension na fabor di Guzman, despues cu abogado di defensa a presenta un medida di amparo, pasobra nan ta alega cu Guzman no tin suficiente paña pa bisti ora cu e temperatura ta abao y cu ta haci hopi friu.
Defensa di Guzman a denuncia hopi biaha cu condicion den prizon pa e Hefe di Cartel di Sinaloa no ta bon, pasobra e ta for di comunicacion, no tin acceso na medicina y no por drumi na paz.
E casa di Guzman, e hoben Mexicano Emma Coronel, ken ta un ex-reina di beyesa di 35 aña a denuncia hopi maltrato di Guzman, dilanti di Comision Interamericano di Derecho Humano (CIDH), localisa na Washington, y dilanti di Defensoria Nacional Mexicano.
Autoridad di Mexico no a considera e acusacion di maltrato di Guzman, ken ta solicita pa tribunal di Merca na Texas y California pa motibo di homicidio y narcotrafico.
Luna di mei pasa Guzman a ser traslada pa prizon di Ciudad Juárez cu ta na frontera cu El Paso, Texas, desde e prizon di El Altiplano, localisa na 90 kilometer di Mexico. El Altiplano ta prizon unda Guzman a huy na 2015.
Awor e canciyer di Mexico a aproba e extradicion na luna di mei, y a ser ratifica tambe pa un hues federal na october, pero e defensa di Guzman a apela e decision ey dilanti di un tribunal unitario y ta spera cu e caso por bin dilanti di Corte Supremo.


text:
KRALENDIJK — Nos a bin ta siguiendo plannan pa desaroyá bachelors beach hopi di aserka. Pa algun tempu kaba ta trahando riba e planifikashon i pèrmit nan nesesario pa asina por transformá Bachelors beach den un bich ku hopi fasilidatnan pa e bishitantenan di e bich aki. Si tur kos kana segun plan, pa mañan esaki lo wordu anunsia publikamente ku e diseño pa ku e bich aki. Nos tin algun informashon ku lo bini 2 trapi na e bich aki pa asina hasie mas aksesibel pa tur hende por subi i baha ku mas siguransia i tambe mas seif. Tambe lo bini bañonan na e parti ariba di bachelors beach, un kiosk pa bende kos di bebe i kome etc i muy probablemente un kids area tambe. Parti ariba di bachelors beach lo haña algu di santu tambe i tambe klenku. Sigur esaki lo ta un facelift pa e bich aki. Dentro di poko trabou nan lo kuminsa na e area aki i lo premirá ku e trabounan lo bai dura te komienso di 2022 si tur kos kana segun plan.
Nos a kompronde ku tin plan pa desaroyá te amo beach tambe den futuro.
Gobièrnu lo anunsia tur kos pronto i lo presentá e diseño di kon e ta bai keda ora e ta kompletamente kla.
FUENTE: LIVE 99 FM


text:
Kralendijk – For di djasabra 27 di novèmber 2021, siudadanonan di 80 aña i mas bieu por haña e booster shot, e angua di refuerso pa hisa resistensia kontra e vírùs di corona. E angua akí ta duna hende protekshon èkstra kontra e vírùs. Serka hendenan di 80 aña i mas bieu, e protekshon ku e bakuna ta duna ta baha mas lihé despues di un tempu. P’esei nan ta promé na bùrt pa pasa e angua akí. For di djaluna 22 di novèmber, hendenan di riba ochenta aña por yama 0800 0900 pa un sita.
E departamento di Salubridat Públiko mes ta tuma kontakto ku kasnan di kuido pa traha sita pa hendenan grandi ku por haña e booster shot. Nan ta yama tambe hendenan ku den pasado a pasa angua na kas pa traha un sita pa e booster shot.
For di 4 di desèmber 2021, habitantenan den e grupo di edat di 70-80 aña por haña e booster shot. E grupo di 60 pa 70 aña for di 18 di desèmber 2021 ta na bùrt. Trahadónan den kuido tambe ta haña posibilidat pa haña e booster shot na desèmber. Lo anunsiá detayenan despues.
Tin kondishon pa pasa e angua di refuerso akí. Un persona por pasa e angua akí, si mas ku seis luna pasá el a pasa e di dos angua kontra corona. Un hende ku a haña corona despues di e di dos angua, mester warda por lo ménos seis luna for di e momento di e kontagio.
For di djaluna 22 di novèmber 2021, tur hende riba 60 aña por yama 0800 0900 pa traha un sita pa e angua spesial akí. No ta posibel pa pasa e angua aki sin sita riba djasabra na Kompleho Deportivo Jorge Nicolaas. Bo ke sa mas tokante e booster shot? Yama 0800 0900 e ora ei durante ora di ofisina.
Siudadanonan ku no a pasa e promé i di dos angua di corona ainda, por hasi esei ainda sin sita riba djasabra di 09:00 – 14:00 na Kompleho Deportivo Jorge Nicolaas.


text:
News
Direccion Tecnico cu resumen di 2020
A entrega e resumen na e directiva diario di COA
Direccion tecnico a entrega un resumen di nan trabou den e aña 2020 na e directiva diario di Comite Olimpico Arubano
“E aña 2020 tabata uno hopi dificil pa henter mundo, asina mes nos di direccion di deporte a sigui traha na un manera diferente y special pa nos atletanan”, asina director di e direccion tecnico di COA, Sr. Edmundo Josiah a bisa na e entrega di e resumen di e aña 2020 na presidente di COA, Sr. Roy Mezas y Secretaria General di COA, Sra. Nicole Hoevertsz.
A entrega un compilacion di tur e trabounan cu a ser haci durante e aña specialmente desde luna di september enadelante.
“E obhetivo no ta solamente pa entrega e resumen na e directiva diario di COA pero e ta pa nos mes, pa nos direccion di deporte, kiko tur nos ta bay haci e proximo lunanan. Nos lo bau tin algun reunion interno proximamente unda nos lo bay analisa kiko tur nos a haci bon y menos bon y con pa mehora esakinan sin lubida nos projecionnan cu nos kier logra”, Sr. Josiah a termina bisando.


text:
Carrefour Market ta saka ganadó di e Nissan Kicks dia 26 di sèptèmber
Carrefour Market ta saka ganadó di e Nissan Kicks dia 26 di sèptèmber
WILLEMSTAD:- Dia 26 di sèptèmber benidero Carrefour Market lo saka ganadó di un Nissan Kicks nobis nobis ku nan a pone disponibel pa nan klientenan durante di nan apertura. Carrefour Market, den boka di pueblo ‘é supermerkado na Sambil’ ta wardabo p’abo tambe eksperensia un otro ambiente pa hasi kompras. Ku kada 50 florin na kompra, e kliente ta risibí 1 kupòn. Esaki ta nifiká ku por ehèmpel si bo a kumpra 100 florin, lo bo risibí 2 kupòn. Mas bo kumpra, mas chèns bo tin di gana e outo! Lo saka premio dia 26 di sèptèmber próksimo pa 6’or di atardi na Carrefour Market, Sambil.
No lubidá ku e supermerkado tin su mes entrada, pues ta fásil pa parkeer i drenta. Tur mainta klientenan ta ‘skapa’ 6% riba nan kompra den henter supermerkado- di djaluna pa djaweps entre 07:30 i 10:00 di mainta- den e kampaña ‘Trempan ta Benta’. Ademas, tur siman tin ofertanan spesial manera e fenomenal ‘Weekend Savings’. Carrefour Market na Sambil ta habrí di djaluna pa djasabra for di 7:30 pa 20:30 i djadumingu for di 09:00 pa 19:00. No pèrdè niun oferta, ‘like’ e página di Facebook!


text:
Bena Mayó ta lansa su cover di Madjango
Bena Mayó ta lansa su cover di Madjango
Willemstad – Awe 9 di mart 2021 e agrupashon musikal Bena Mayó a lansa riba plataformanan di media sosial su cover di e seú tan stimá Madjango. Ku e produkshon i e videoklep akí, Bena Mayó ta transmití su amor pa seú, i kompartí su vishon pa ku modernisahson di nos músika kultural. Bena Mayó ta kere firmemente ku nos músika kultural ta un ardu prinsipal di nos kultura i identidat komo Yu di Kòrsou.
Madjango
Madjango ta un seú originalmente kompositá pa Carlos Zimmerman i interpretá pa Richelyne Zimmerman den e festival di Kantadó Mayó na aña 2008. Madjango a bira rápidamente un di e seúnan mas gusta den nos komunidat. Ku e eskoho di Madjango, Bena Mayó ke konopá kabuya bieu na kabuya nobo. Nos por konsiderá e cover di Madjango komo un transformashon moderno di e seú orginal. Nos a introdusí diferente elemento nobo, i instrumento musikal pa trese un toke inovativo na e seú. Nos a introdusí entre otro: batá, keyboard, zonido elektróniko, ku normalmente no sa usa den seú tradishonal. E videoclip tambe ta ilustrá modernisashon i inovashon, por mira por ehèmpel plantamentu den un hardin den siudat, esaki ta un ‘urban garden’. Ku esaki Bena Mayó ke duna honor i rehalse na nos seú i present’é den un skalchi di oro.
Bena Mayo
Bena Mayó a nase na aña 2020 i ta originá for di e agrupashon rítmiko Hóbenennan Positivo i Akitvo (HPA). Despues di a partisipá i kontribuí 14 aña largu na Kantadó Mayó, alkansando e título máksimo na seis okashon, nos a skohe na aña 2019 pa sera e kapítulo di HPA i duna apertura na un fase nobo. Bena Mayó su meta prinsipal ta pa hasi nos músika kultural ‘transgenerashonal i internashonal’ pero manteniendo e base i rikesa étniko kultural. Bena Mayó ta kere ku seú i otro ritmonan kultural ta pa tur hende, tur generashon i tur nashonalidat. Nan ta produkto di nos kultura ku ta bon pa eksportá. Ku e metanan akí na mente, Bena Mayó ta produsí músika kultural den un bachi moderno. Ku nos músika nos ta meskla elemento musikal i pashon humano huntu pa asina konopá pasado, presente i futuro huntu den arte ku ta aksesibel pa mundu.
Huntu nos por logra mas
E produkshon i videoklep di e cover di Madjango ta un resultado di trabou den tim. E produkshon musikal tabata na enkargo di e músikonan di Bena Mayó liderá i dirigí pa direktor musikal i produktor di Bena Mayó; Elbert Jozefa, el a ser asistí den esaki pa entre otro Marvin Snijders i Jerrel Paula pa e “mix & mastering”. E kantante prinsipal di e cover ta Ellie Laker ku ta e integrante mas resien di Bena Mayó. E músika i koro tabata na enkargo di e tim di Bena Mayó.
E produkshon di e videoklep tabata na enkargo di Maurica Pictures ku tambe a kere den e vishon di Bena Mayó i a duna su aporte inkondishonalmente. FAK Curacao a sòru pa e tremendo baile i e ‘script’ i koordinashon tabata na enkargo di Cindy Jozefa do Rego.
Finalmente Bena Mayó ta yama danki na Mari Koeiman, Clayvan Pietersz, Junior Tecla i Kunuku Bena Mayó i Fundashon Ser’i Otrobanda pa nan sosten i aporte.
Kiko ta sigui?
Bena Mayó tin diferente produkshon den tapara. Konektá ku nos via di Facebook i Instagram pa asina keda bon na altura.


text:
Cristian Soto Garcia: Eliminacion di articulo 1613x ta e porta pa esclavitud moderno
Oranjestad - "Mercado laboral local ta prome", ta palabranan cu nos por lesa den un publicacion recien di Minister Paul Croes, pero mane e dicho ta bisa: "Accion ta bal mas cu palabra!".
Cu e intento pa elimina articulo 1613x, lo crea un porta hancho pa mas abuso tuma luga, creando instabilidad y insiguridad den nos mercado laboral. Cu un monster di “cheap labor” creciente y un Departamento di Labor cu no ta funciona, ta momento pa focus con pa proteha e trahado local y no busca manera pa corta nan garganta.
LEY Y COMERCIO
Articulo 1613x di nos Burgelijke wetboek ta unico den su forma. E articulo aki ta stipula e condicionnan stricto ora ta papia di un contract pa tempo defini. E articulo aki ta proteha e trahado di wordo uza y ya ora e no ta na beneficio di e comerciante mas, por mande cas numa.
Mientras cu for di entre otro ATIA ta papia cu door di elimina e articulo aki lo yuda starting up business, mester tene na cuenta cu ken cu ta cu bay den negoshi sa cu e ta core risico. Tuma e responsabilidad di un trahado ta un di nan y no por ta asina cu nos ta bay pensa con pa crea menos risico pa e comerciante riba custia di e trahado. Tuma un trahado den dienst ta un responsabilidad y ta algo cu e comerciante mester calcula di antemano pa e por sa si e producto y/of servicio cu e ta ofrece por genera suficiente entrada pa cubri tur gasto mas su ganashi.
No por bay descarta e posibilidad cu capitalistanan lo bira creativo y lo zorg pa elimina negoshinan existente y habri un nobo pa por probecha di e situacion. Sin laga afo cu e pretexto di mester baha gasto lo pone cu lo corta den hopi contractnan exsistente pa duna mas forsa na e “cheap labor”. Comerciantenan lo no tin e peso mas di worry cu beneficionan adicional pa e trahador ya cu e lo djis bira un wega di “hire & fire”.
EFECTONAN NEGATIVO DIRECTO
Puntra cualkier dama riba nos isla y lo bo keda sorprendi cuanto di nan a of ta experencia intimidacion sexual na porta di trabou. Mesun cos ta conta pa hendenan cu ta ser discrimina door di entre otro nan rasa, color of preferencia sexual. Locual cu tambe lo bin acerca ta e posibilidad cu lo cuminsa forsa trahadonan pa traha overtime sin pago y/of corta den nan ora di break. Trahadonan cu ya caba ta pasando den un di e situacionan aki ta experencia represalia na un manera of otro si nan busca nan derecho. Si e cosnan aki ta pasando cu trahadonan cu ta den e asina yama “vaste dienst”, kico bo ta kere e efecto lo bay bira ora cu nan ta den un ciclo di "proeftijd" largo? Trahadonan lo mester bay guli y manda abou tur tipo di cos of keda sin trabou.
POSIBEL SOLUCIONNAN
E idea di elimina articulo 1613x di nos Burgelijke Wetboek ta pa supuestamente stimula e productividad den e sector laboral y pa brinda mas oportunidad pa esnan cu ta sin trabou haya un trabou pa un tempo defini/corto. Pero si di berdad kier proteha mercado laboral local, tin otro opcionnan mas practicto cu por cana.
1. Duna un descuento den belasting pa companianan cu ta inverti den e educacion di nan trahadonan. Esaki lo stimula e comerciante pa inverti den su trahadonan, cual na su turno lo haci un trahador sinti su mes balora y lo hisa e productividad.
2. Duna un incentivo di Gobierno. Por crea un plataforma caminda un biaha pa aña companianan por nomina un of mas trahado cu a destaca na trabou pa asina haya un incentivo. Esaki por bin den forma di un toelage, un descuento den inkomstenbelasting of asta por ehempel un vakantie paga. Esaki un biaha mas lo stimula hende pa duna e mihor di nan parti, creando un efecto positivo pa e compania y economia en general.
3. Bin cu un regeling manera esun di 80/20 na Corsou. Si di berdad kier proteha e mercado local, por implementa un ley similar na esun di Corsou, caminda lo duna miho oportunidad na e local y asina combati e fenomeno di “cheap labor”.
4. Introduci un extra belasting pa companianan cu tin trahadornan stranhero. Door di pone un gasto extra pa tin un trahador stranhero, lo pone e compania evalua si e lo kier sigui haci esaki of kier uza forsa laboral local.
CONCLUSION
Gobierno mester crea oportunidadnan igual pa tur ciudadano. Eliminacion di e ley aki lo zorg pa esun cu ta sin un trabou actualmente, pero cu kier progresa lo mester bay depende di e boluntad di e dunado di trabou pa tum’e den vaste dienst. Si e dunado di trabou dicidi di keda extende e contract, e persona lo keda den un temporada largo cu insiguridad pa su futuro y no lo tin e oportunidad pa hopi tempo di por cera por ehempel un hipoteca pa traha e cas di su soño.
E scenarionan aki sigur lo hunga un rol grandi den e felicidad di hopi ciudadano. Lo crea un comunidad cu hopi hende deprimi y insigur. Lo aumenta abusonan di poder y duna mas forsa na e cultura di miedo alarmante cu nos tin. Capitalismo lo take over completo, eliminando e clase medio, haciendo e rico mas rico y e pober mas pober.
Por ultimo, mi ta di pensamento cu prome cu pensa di elimina un articulo asina importante, lo ta bon pa e Minister en cuestion presenta un rapport di kico e efectonan riba e area social lo ta. Tambe ta di spera cu tur 21 Parlamentario pone seriedad riba e tema y cu Parlamento mane e defensor di pueblo, exigi un rapport di e Minister y alabes traha nan mesun rapport, pa por compara esaki.


text:
The content originally appeared on: Diario
Tres captura pa Wardacosta y Defensa den Caribe
ORANJESTAD (AAN): Tabata Diadomingo mainta trempan, cu e Centro di Operacion Maritimo (MCO) di Wardacosta di Caribe Hulandes a alerta su oficialnan, cu nan ta mirando un boto sospechoso den area di Islanan ABC.
Despues di e notificacion di MOC, e barco Zr.Ms. Groningen a nabega bay e lokalidad di e speedboat sospechoso pa intercepta esaki. E avion patruyero Dash-8 di Wardakosta tambe a keda dirigí na e lokalidad pa asisti e barco patruyero.
Unabes den becindario, Groningen a lansa su dos botonan rápido di intersepcion, esta e asina yama FRISC. Na momento cu e ocupantenan di e Speedboat tipo Go-fast sospechoso a nota e FRISC-nan, nan a purba huy y a cuminsa tira bultonan cu contrabanda den lama. Na final despues di un
persecusion cortico, e sospechosonan a keda deteni. Riba e Go-fast tabatin seis persona cu ainda hopi mas pakete cu droga abordo.
Durante momentu di caba di atendé e promé akshon, Zr.Ms. Groningen un biaha mas a keda notifica di un otro speedboat sospechoso. E biaha aki tambe e FRISC-nan a cuminza cu persecusion pa obliga e speedboat pa stop. E cuatro pasaheronan di e boto aki a keda deteni, hunto cu e paketenan cu parce atrobe tabata contene droga, a wordo hisa abordo di Zr.Ms. Groningen.
Mas lat den dia a descubri cu e di tres Speedboat Go-fast cu tabata nabega cerca den becindario di e barco patruyero Groningen. Un biaha mas a lansa e FRISC-nan pa sali bay investigá. A resulta cu e boto tabata un Go-fast, cu tres pasahero cu tabatin supuestamente bultonan di contrabanda abordo.
Pues den tur 3 accion hunt riba lama, e barco Zr.Ms. Groningen a logra detene un total di 13 sospechoso, y mas o menos 3.700 kilo di contrabanda, di cual mitar
tabata cocaina y e otro mita di marihuana, abordo di e barco.
Tur e sospechosonan mas e paketenan a keda entrega na autoridadnan na Curacao pa sigui investiga e casonan. E bultonan di droga, despues di investigacion, a keda destrui mesora.


text:
Abeha rond mundo ta na peliger y na Aruba e no ta un excepcion. Pero e insecto valioso pa vegetacion y naturalesa en general tin un aliado grandi y su nomber ta Giles Maduro (33) di Fundacion Proteha Abeha Aruba, FPAA.
Giles ta conoci pa saca neishinan di abeha for di cas di hende y rescata e animalnan aki cu ta contribui na polinisacion di matanan, incluso esnan cu ta produci cuminda. E interes di Giles Maduro pa abeha a cuminza hopi trempan. Semper e tabata gusta naturalesa, inspira particularmente pa su welo Sixto Maduro. Sixto, un piscado, tabata hiba su nieto regularmente den mondi pa explora e naturalesa di Aruba. Y for di e momento cu Giles a perde su welo, como varios aña pasa, el a sinti su mes yama pa bira un protector di abeha, pa asina percura cu nan no ta desaparece di e naturalesa di Aruba y na mesun momento, percura cu naturalesa di Aruba no bay perdi. “Mi welo tabata hiba nos den mondi, siña nos di yerbanan cu hende ta usa como remedi.”
Na 2007, aunke Giles tabata hopi jong, el a dicidi pa enfoca riba e trabao cu abeha. Prome cu esey, su interes tabata den arte y fotografia. Pero pakico abeha? “Mi a sinti cu mi mester a haci algo pa e insectonan. Di hoben mi tabata busca un proposito. Si mi haci un trabao, lo mi mester hacie cu amor.” Algun hende ta sinti nan mes yama pa proteha por ehempel e rinoceronte, e ‘neushoorn.’ E lucha di activistanan pa purba salba e especienan unico di neushoorn a inspira e adolescente cu a cuminza educa su mes riba e habitat, comportamento y necesidad di e abeha na Aruba. “E ta e yabi principal pa naturalesa rond mundo y mi a tum’e hopi na serio.”
Ora cu a papia cu Giles Maduro, net el a caba di saca un colonia di abeha for di un cas, pa despues hiba nan na un cunucu di un agricultor, un hende di edad caba. Eynan el a haya oportunidad pa combersa cu e cabayero cu kier a cont’e di su mesun trabao. Tabata otro oportunidad pa Giles por a siña mas di hende mas adulto cune y aprecia e trabao cu ta bay den plantacion. Y ta netamente aki ta unda abehanan tin un papel importante pa hunga.
El a siña su mes hopi trempan con pa rescata colonianan di abeha cu ta bao stress of cu a cuminza invadi cas na Aruba. Cu mas habitante na Aruba, mas desaroyo, ta nifica menos espacio di mondi pa e insectonan aki. Y cu un clima cu ta birando mas calor y mas seco, mas y mas abeha ta buscando refugio den barionan residencial.
Resultado ta cu Giles y ta continuamente activo ta saca e colonianan di abeha pa hinca nan den un caha special y asina ubica nan unda nan por ta sigur.
Giles por ta considera ‘self made.’ En todo caso, el a busca tur informacion necesario online, y a siña su mes. “M’a tuma curso tambe na Colombia, pa sa mas di abeha y riba nan bida. Ora ta cuminza riba bo mes, no sa mucho kico ta e desaroyonan. Por ehempel, antes mi tabata huma den cas pa saca e abehanan. Pero awendia mi no ta hacie (hopi) pasobra locual mi siña ta cu huma por kima nan hala y hasta nan wowo. Pues awor, cu mi ta traha cu abeha, mi sa con pa duna nan miho trato.”
Giles Maduro tin dos caha di abeha su mes. E no tin mas pasobra e ta biba den un bario residencial y “no por tin hopi caha den bario y tin dia abehanan por lanta loco.” Giles no ta saca honing di e abehanan, pasobra e no kier stroba e proceso natural di e insecto. “Nan mester di e wax pa nan come.” Nan ta traha esaki pa e colonia por sobrevivi. Pero si e mester haya un colonia na un cas di hende cu ya a traha wax, e ta saca e honing pa hiba pa e doñonan di cas. “Esey nos ta bende e ora pa recauda fondo pa e fundacion.”
Abeha en general no ta agresivo. Un reina nobo cu ta sali cu su abehanan, su ‘swarm’ ta sali hopi calma, pasobra tur ta bon comi. Ora ta trata di un ‘swarm’ di abeha, esta e nubia di abeha, mayoria biaha nan ta buscando cas. E momento ey, por yega cerca sin proteccion di curpa of cara. “Pero tin hende ta cay den panico ora ta mira un nubia di abeha ta yega nan cas. E ta un reaccion natural. P’esey nos kier enfatisa cu ora cu un nubia di abeha yega na un cas, pa keda trankilo pasobra nan ta djis bay sosega. Pero, ora ta un neishi di abeha cu ta existi pa mas tempo, cu ya nan a cuminza traha nan wax, por papia di un colonia cu ta defensivo. Esey ta ora cu mester tene cautela, pa no haci mucho desordo, no cana cu colonia of spuit cu insecticida. Tur eseynan lo ‘trigger’ e abehanan, cu por haci nan agresivo. Como tal, e ta consehabel pa saca tur e wax, e reina y e abehanan for di cas di hende. Y con Giles ta reconoce e reina? “E abehanan ta baila den un circulo. Abehanan ta bosha riba e reina, y e otronan ta cuminza cana rond di e bol di abeha pa cera mas. E reina ta saca holor pa yama abeha, ta saca holor di atake y pa abehanan busca cuminda.”
Hopi cunukero ta traha caha pa abehanan por biba riba nan tereno. Giles no ta los e ‘swarm’ sin mas, pasobra e luga mester ta berde y fresco y leu di cas. Abehanan ta den peliger pasobra awa no ta yobiendo, no tin hopi mata cu flor y e calor ta inmenso. “Nos ta hayando neishi cu simplemente a sofoca of cay den depresion y nan ta muri.”
Den e dianan aki ta hopi calor, cu ta nifica mas trabao. Algo cu Giles ta contento cune. Su ambicion ta pa stabilisa e populacion di abeha na Aruba y despues, comparti su conocemento cu mundo.


text:
The content originally appeared on: Diario
Entrante 18 juli 2022 — *Ainda ta acepta e carta firma pa ambos mayor
ORANJESTAD (AAN): Imigracion Aruba a informa riba su maneho pa loke ta viahando cu muchanan menor di edad.
Nan ta informa cu teniendo consideracion pa loke ta e corto tempo pa algun mayor cu ta viahando sea awe of den e transcurso di e siman, cu ainda Inmigracion Aruba ta acepta e carta firma di ambos mayor.
Tene na cuenta cu esaki ta valido pa e viahenan cu ta sosode den un tempo cortico den e dianan aki cu no por logra cu e papeleonan necesario entre otro e acta di nacemento cu por dura un siman.
Entrante 18 juli 2022 Inmigracion Aruba lo implementa e proceso nobo.
Por lesa e beleid nobo di Inmigracion Aruba hunto cu e post aki, aki rato tambe ta bay tin e formulario nan riba nan pagina.
INMIGRACION A INFORMA:
Inmigracion Aruba a cuminsa c’un proceso nobo, en bista cu vakantie grandi ta den cuminsa. Den e temporada aki hopi hende ta viahando y den cierto casonan, tin un menor di edad envolvi.
Director di Inmigracion, Andrew Hoo, a splica cu e proceso semper tabata ta cu den un caso asina unda cu ta biaha c’un menor di edad, semper nan tabata tin mester di un carta, firma pa un di e mayornan, unda cu ta duna autorisacion pa asina sali for di Aruba cu e menor di edad.
Esaki semper tabata trece stagnacion na ora di control, hopi biaha esey tabata trece confusion, retraso y perdemento di vuelo y tur e consecuencia cu esaki ta bin cu ne. Teniendo esey na cuenta, Inmigracion Aruba a introduci un formulario nobo, un maneho nobo cu ta tene cuenta cu derecho di mucha, pa preveni secuestro di mucha.
Tabata tin hopi caso unda cu un mayor of cualkier hende cu ta probecha di e situacion y ta bandona Aruba cu e mucha menor di edad sin conocemento di e otro mayor.
Director di inmigracion, Andrew Hoo, a indica cu pa cualkier otro pregunta pasa libremente na nos oficina na Vondellaan 25.


text:
SVb cera en conexion cu Dia di Asuncion y ATV
En conexion cu Dia di Asuncion y un ATV e siguiente dia, tur oficina di SVb ta cera pa publico riba diahuebs 10 di mei 2018 pa Dia di Asuncion, tambe riba diabierna 11 di mei 2018 en conexion cu un ATV pa tur empleado publico.
Riba e dianan aki por notifica AO online mediante nos website https://www.svbaruba.org/trahado/form-notifica-ao/. Ademas durante e ceramento notificacion di AO mediante 527-2782 ta posibel solamente entre 7:00 am y 11:00 am.
Dialuna 14 mei 2018 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki.


text:
Directiva di sv RCA ta participa cu diasabra September 3, 2022, despues di 2 aña ta organisa
Copa John Merryweather.
Durante ultimo añanan manera cu nos tur sa cu e pandemia di Covid a stroba deporte inmensamente. Esaki cu e consecuencia cu loke semper hungadornan y fanaticonan di futbol ta custuma cu ne no a tuma lugar manera Copa John Merryweather y Copa don Elias.
Directiva nobo di RCA den su afan pa pone hungadornan central y cuminsa cu manehonan mas structura na beneficio di e miembronan hungador, ta start cu nan prome encuentro Deportivo cu Copa John Merryweather.
Hobennan cu ta forma parti di e farm system di RCA – U5-U7-U9 – U 11 y U13 lo ta den e torneo aki cu ta cuminsa diasabra mainta 8:30 – 12 di merdia.
E hobennan lo luci den uniformanan nobo dedica specialmente na e torneo aki.
Bin apoya nos hobennan durante e mainta aki y disfruta di nos bar y cushina cu lo ta super bon surti. Diasabra no mester cushina paso RCA lo ta gestock cu dushi platonan y snacks.
Aruba completo ta keda cordialmente invita.


text:
Katoliko
Dikon nos orashonnan mester ta kòrtiku?
San Benito ta splika esaki
Philip Kosloski
San Benito ta bisa ku, riba tur kos, nos orashonnan mester ta outéntiko
Den siglo VI, san Benito, e pader di e bida monástiko oksidental, a formulá un regla espesífiko pa su monhenan. Den e dokumento, el a konsehá e religiosonan pa hasi orashonnan kòrtiku:
“Orashon, por lo tantu, mester ta kòrtiku i puru, a ménos ku ta prolong’é bou di e inspirashon di e grasia divino. Den e komunidat, sin embargo, orashon semper mester ta kòrtiku; i ora el superior ta duna e señal, tur hende mester lanta para huntu.”
Esaki no ta nifiká ku monhenan lo no mester a resa durante periodonan largu di tempu.
Segun komentario di un benediktino:
“Despues di hasi un orashon, un persona ta resa den su kurason i esaki ta konsiderá ‘orashon’. Di e mesun moda, den algun tradishon primitivo, despues di kada Salmo tabatin un periodo kòrtiku pa e gritu spontáneo ei di e kurason na Señor. Esaki ta e orashon ku mester mantené: kòrtiku i puru – i no prolongá. E intentonan pa prolongá e orashon akí ta, generalmente, únikamente hasi esena, no e realidat«.
Puresa de kurason
San Benito tabata ke pa su monhenan lo a resa ku nan kurason, no pa yama atenshon di otronan.
Manera el a skirbi den e mesun Regla, «nos mester sa ku Dios ta konsiderá nos puresa di kurason i lágrimanan di doló, no nos hopi palabranan».
Den e sentido akí, no ta apliká e Regla di san Benito únikamente na orashonnan hasí den públiko, sino tambe na nos orashonnan partikular, bisá den komodidat di nos propio kas. No mester enfoká orashon den durashon, sino den e kurason.
Dios ke skucha orashonnan ku ta bini di lo mas profundo di nos kurason. Ora nos ta hasi esaki, nos ta invit’é pa drenta den nos bida i nos ta permitié sondia nos heridanan mas profundo.
E ta e «Médiko Divino» i por kura nos ta abri nos kurason na djE.
Por lo tantu, laga nos ban tuma e konseho di san Benito i sentrá nos orashon den outentisidat i no den e kantidat di palabra.
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal6 days ago
Manuel no ta digno pa representá Kòrsou mas
-
Lokal6 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal6 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal2 days ago
Violadó di yu di kriansa a bai apelá kastigu i a haña mas aña aserka
-
Lokal3 days ago
Mark Mingo ta demandá OM pa miones di florin!
-
Lokal4 days ago
Curator kier a kobra PDVSA US$41,6 mion pa un debe di US$1.777.740


text:
Proclaimer
Entidat Públiko Boneiru ta responsabel pa kontenido di e wèpsait aki i ta hasi tur loke ta na su alkanse pa manten’é korekto, aktual i aksesibel. Si bo tin pregunta òf bo ta mira informashon ku no ta klòp (mas), e ora ei manda un email na Communicatie@bonairegov.com.
Informashon personal i privasidat
Privasidat ta hunga un ròl importante den relashon entre e suidadano i gobièrnu. Organisashonnan públiko ta responsabel pa loke ta trata informashon personal i interkambio di informashon riba tur tereno kaminda nan ta aktivo. Nan ta anda kuidadosamente, seif i konfiabel ku kolektamentu, wardamentu i maneho di informashon personal di habitantenan, empleadonan i partnernan.
Anda adekuadamente i kuidadosamente ku informashon personal ta un responsabilidat diario di Entidat Públiko Boneiru. Entidat Públiko Boneiru ta rekonosé importansia di protekshon di privasidat. Nos ta haña importante pa ta transparente tokante e manera kon nos ta anda ku informashon personal i salbaguardá privasidat.


text:
Sexualidad ta un tema cu te dia di awe ta causa hopi controversia. Entre e amienda di Union Civil cu a keda pega ariba mesa di gobierno y e discusionnan fuerte cu ta lanta cada bes cu e tema di homosexualidad aparece ariba medionan social, ta keda mas claro cu e tema aki ainda ta polarisa. Pa Joshuar Gomez, e tabata hopi importante pa skirbi un buki cu ta conta e experiencianan homosexual, for di un perspectiva Arubiano.
“Mi ta kere cu aceptacion ta un sintimento cu ta nace solamente for di un luga di identificacion. Pa e ser humano ta mas facil pa ta tolerante y comprensivo na momento cu un storia aheno tin un cara conoci. Pa con dificil of inconfortabel e storia aki porta ta, e cara conoci lo semper humanis’e. Di mesun forma, ta facil pa husga y dihumanisa e storianan cu nunca ta haya bos. ‘Amen cu Sanger’ a nace for di e necesidad pa e identificacion aki. Mi ta kere cu ta ora pa e experencianan LGBT wordo conta for di perspectivanan crioyo. Storianan di nos mesun hendenan, conta den nos propio lenga Papiamento.”
‘Literatura mester kibra baricada di taboo’ E meta di e autor ta pa pusha e baricada confortabel cu a wordo crea den e cultura literario na Aruba, unda ta invadi skirbi riba temanan taboo of controversial. Su obra ta conta e storia di un mucha homber homosexual cu ta haya su mes confronta cu temanan di violencia basa riba odio of ignorancia, religion su rol den forma mentalidadnan encuanto sexualidad, depresion, prostitucion y hopi mas. Cada capitulo ta introduci personahenan cu e Arubiano por facilmente reconoce of identifica su mes cu ne.
‘Amen cu Sanger’ ta un buki cu tin varios aña den proceso y finalmente Joshuar Gomez ta logra public’e. A purba public’e un par di aña pasa, pero tur e portanan na unda el a bati, a bisa cu Aruba no tabata cla pa un buki asina. Pero den colaboracion cu Papiamentistanan Zuleika Silva y Mila Zambrano, e buki awor ta riba mercado.
Joshuar Gomez
WRITER, POET, BUSINESSMAN
Joshuar Gomez (1996) ta un autor Arubiano y a publica su prome obra literario 'Amen cu Sanger' na 2020. E ta escritor cu ta skirbi tocante temanan tabu y ta centra su trabou rond di e tema di Identidad Cultural y Racial. Joshuar ta co-fundado di Red Soil Publishing y actualmente ta trahando ariba diferente proyecto pa erikese Literatura Arubano.


text:
Mescos cu tur aña segun mayor Alex Pieters di Unidad di Motor, Polis ta bay pusha cu control mas extra den temporada di dianan di fiesta y fin di aña en cuanto ta trafico. Mirando cu ta bay tin diferente fiesta di compania y otro eventonan, polis ta bon na altura cu e luna di december ta conoci pa tin hopi trafico unda por spera accidentnan den oranan laat di anochi.
Segun sr. Pieters, locual experiencia ta duna ta net e dos pa tres dianan prome cu Pasco como tambe e dos pa tres dianan prome cu fin di aña ta e dianan di mas druk. Te ainda hopi biaha riba e dianan mes di fiesta ta hopi trankil unda locual nan por a mira aña pasa tambe ta cu hopi hende toch ta na cas riba e dianan aki. Si bo ta un persona cu no tin pasenshi riba caminda bo mester percura pa bo tuma rutanan alternativo pa bo no bay pega den e trafico aki anto pone cu despues bo bay haci un movecion cu por causa accident, segun sr. Pieters.
“Trafico ta un actividad riba su mes caba. Pa e motibo aki ora bo ta forma parti di trafico, bo mester percura pa concentra y pone atencion pa por anticipa otro trafico. Den e luna aki bo ta haya hopi hende cu ta distrai hopi lihe manera riba compranan cu mester wordo haci prome e luganan cera te cu documentonan importante pa cumpli y yen otro cos.” E ta splica cu pa motibo cu den e temporada aki bo ta haya hopi hende ta den pura pa purba di regla nan asuntonan, bo ta haya e accidentnan ta cuminsa subi pasobra e atencion no ta na e trafico mas.
Caminda kibra
Ultimo tempo Polis ta ripara cu hopi hende ta kehando di dje, ta cu tin yen buraco den varios caminda door di e asfalt cu ta kibra anto ora esakinan yena cu awa bo no ta wak unda nan ta. “Baha bo velocidad y pasa trankilo pa si mester tin un buraco eynan pa bo no kap bo tairanan. Esaki no ta cos cu DOW por drecha di awe pa mañan pues tene cuenta cu esey como tambe e hendenan y casnan cu ta hopi cerca di plasnan di awa. Tene cuenta cu otro pa no haci cos pa malo cu despues ta causa daño na otro hende.”
Bebe alcohol rond di supermercado
E areanan di supermarket como tambe areanan di tiendanan y restaurantnan ta luganan cu polis lo tin extra bista riba nan como tambe naturalmente e fiestanan y unda ta bay tin mas movecion. “Polis ta bay percura pa ta den e areanan aki den forma preventivo tambe pa purba di slow down e trafico anto mustra hende cu polis t’ey riba caya pa asina tene mas na cuenta,” sr. Pieters ta bisa. Si bo ta bay ta bebiendo alcohol, Polis ta recomenda pa corda pasa e yabi pa un otro chauffeur of busca un solucion pa bo no mester resulta di bay core bao di influencia. “No tuma riesgonan pasobra no por ta cu abo ta bay haci un fout, pero door di e alcohol e ta bay pone cu bo no ta bay tene cuenta cu otro trafico. Tin otro hende tambe por haci fout anto si otro persona haci fout y abo ta bao di influencia, bo ta core e riesgo pa tambe wordo deteni. Esaki ta pasobra bo djis no ta permiti pa core auto bao influencia di alcohol.”
Prohibicion di core
No ta importa e vehiculo cu bo ta coriendo, si Polis haya bo bao influencia, bo ta wordo deteni.
“Nos por bay cu bo vehiculo. Si tur bo papelnan ta na ordo pero bo no tin niun otro hende pa bay cu bo vehiculo na e momento ey pa pone bek na cas, e ora nos ta takel e vehiculo y bay cu esaki.” Si por ehempel bo no tin bo rijbewijs cu bo na e momento ey, Polis por takel e vehiculo anto keda cu ne den nan poder te ora bo bin mustra bo rijbewijs. Esaki ta depende si bo ta bao influencia y cuanto bo a supla pasobra si Polis confisca bo rijbewijs e ta bira un tiki fastioso. Pues e ora ey un otro persona lo por bin saca bo auto si tur papel ta na ordo pero abo como doño mes no lo por bay core despues pasobra den dianan di fiesta bo lo wordo prohibi pa core si bo rijbewijs wordo confisca. Si haya bo toch ta core despues, esaki ta bira un delito y polis por detene bo mesora.


text:
Christian Fellowship Ministries (CFM) a nase na kuminsamentu di añanan 70 durante un avivamentu poderoso na Merka bou di e hepinan, ku a risibí e nòmber: Jesus People Movement.
For di e avivamentu aki hopi iglesia a keda plantá, manera iglesia The Potter’s House na Prescott Arizona bou di liderasko di Pastor Wayman Mitchell. Pa medio di e avivamentu den su iglesia i su vishon pa evangelisashon mundial, e la kuminsa manda parehanan den kampo, na prinsípio solamente na Merka, pero despues tambe den tur nashon di mundu.
Na 1979 Pastor Mitchell a bin den kontakto ku un grupo chikí di estudio bibliko na Steenwijk, Hulanda. Ku yudansa di CFM iglesia E Porta a wòrdu fundá, prome na Steenwijk, despues na Zwolle. For di Zwolle – segun e vishon di CFM – iglesianan nobo a wòrdu fundá den aproksimadamente 40 suidat na Hulanda. Tambe pafó di Hulanda manera Peru, Sur Afrika, Lituania, China, Sürnam, Chile, Kòrsou, Aruba i Bonèiru.
Disipulado
Un di e gran diferensianan ku otro iglesianan ta e manera ku CFM ta trese disipulado den praktika. E palabra ‘disipel’ den Beibel ta nifiká siguidó. E 12 disipulonan di Hesus tabata su siguidonan. Esaki ta nifiká ku nan tabata pone den praktika loke Hesus a siña nan. Hesus no a manda su disipulonan na un skol di Beibel o na un universidat, pero Ela entrenanan den praktika di bida.
Evangelisashon
E iglesianan di CFM ta konsentrá nan mes riba trese e ser humano serka Kristu Hesus. Hopi di nos aktividatnan ta konsentrá riba esaki. Nos ta usa diferente “instrumento” pa alkansá esaki. Por ehempel evangelisashon den kaya, testimonionan, pelikulanan kristian, gruponan di musika i komedia.


text:
Skucha e palabra i kumpli kuné
Mi rumannan stimá, tene kuenta ku loke mi a bisa i sea ansioso pa skucha, pero lento na papia i na rabia! 20Pasobra rabiamentu no ta hiba na un bida hustu manera Dios ta deseá. P’esei antó deshasí di tur sorto di impuresa i di e gran kantidat di maldat den boso bida. Aseptá ku humildat kompleto e palabra ku Dios a planta den boso kurason i ku por salba boso.22No gaña boso mes i kere ku djis skucha palabra di Dios ta sufisiente; sea hende ku ta pone e mensahe den práktika! 23Esun ku ta djis skucha e palabra di Dios sin kumpli kuné, ta manera un hende ku despues di wak su mes kara den spil, 24ta kita bai i lubidá ki sorto di aparensia e tin! 25Sinembargo esun ku no lubidá loke el a tende, pero ta kumpli ku i fiha su bista riba e lei perfekto ku ta duna libertat, ta haña bendishon di Dios den loke e ta hasi.


text:
Dia di Betico: Minister Xiomara Maduro ta gradici Cuerpo Consular y representantenan pa nan presencia durante acto protocolar
Dia di Betico:
Minister Xiomara Maduro ta gradici Cuerpo Consular y representantenan pa nan presencia durante acto protocolar
ORANJESTAD – Durante e Manifestacion Cultural y Acto Protocolar riba Dia di Betico tabata presente varios Consul y representante di Consuladonan aki na Aruba. Minister Xiomara Maduro den nomber di gobierno ta gradici tur Consul y representantenan di diferente pais pa nan presencia brindando honor y respet pa nos Libertador. Durante e Acto Protocolar den nomber di Asosacion Cuerpo Consular di Aruba, Señora Cecilia Arendsz, Consul Honorario di Costa Rica y Señora Magaly Guzman – Consul Honorario di Ecuador a haci e acto di ofrenda floral na estatua di nos Libertador Gilberto F. Betico Croes. Betico a demostra cu den union bo ta alcansa logronan grandi pa bo pais.


text:
Aruba impresiona cu Rosario
Tremendo presentacion di Equipo Aruba
Delegacion di Aruba kier a gradici ciudad di Rosario pa e prome Weganan Sur Americano den Playa.
Sin duda Aruba ta gradici e comision organisador y e ciudad di Rosario pa e hospitalidad durante e dos simannan na Argentina. Mas cu claro nos delegacion ta super satisfecho cu e tres medayanan obteni na dicho weganan.
E deporte di beach tennis a sobresali logrando tres medaya y un di cuater lugar cual sin duda ta bisa hopi di e nivel di nos atletanan. E deportenan di Open Water y Beach Volleyball tambe a logra un resultado satisfactorio aunke tin caminda pa mehoracion.
Pabien Aruba y Danki Rosario.


text:
Kiko ta mi derechi ora mi hürdó no ke paga mi hür di kas?
Un felis dia na tur e fiel lesadónan di e kolumna aki. Na promé luga laga mi diskulpá pa mi ousensia siman pasa. Grip ta dal nos tur abou, pero mester bòns bèk pa sigui sirbi pueblo. E siman aki mi ta para ketu na e tema di hür kas. Bo mester sa ki ta bo derecho i kiko ta bo obligashon.
Pregunta:kiko ta mi derechi ora mi hürdó no ke paga mi hür di kas?
Kontrakt pa hür kas ta un kontrakt partikular i ta kodifiká den buki 7 di BW(Burgelijk Wetboek). Den e buki 7 aki tur kontrakt partikular ta kodifiká por ehèmpel kontrakt di trabou, kontrakt di kompra ets. Den e lei aki ta stipulá derechí i deber di tantu e doño di kas (huisbaas) i e hurdo. Pafó di nos Bw tin un areglo spesial ku ta trata konflikto entre doño di kas i hürdó, e asina yama Landsverordening huur (huurcommissie).
Huurcommissie tei pa evitá ku un ‘huisbaas’ ta hisa e preis di hür sin konsiderashon of si e ‘huisbaas’ saka e hürdó foi kas sin hustifikashon. Esaki ta nifiká ku e hürdó ta protehá.
E definishon di un kas of bibienda ta deskribí den artíkulo 231lid3 bw. Den kaso ku no ta pagando hür, e ora ei, e asina yama ‘wanprestatie’ o sea falta kontraktual ( ora no kumpli ku loke ta den kontrakt)a kuminsá. Falta Kontraktual, ta e situashon ku tin un kontrakt entre dos partido i un di nan no ta kumpliendo ku su parti. Den e kaso aki tin un situashon di fuersa mayor o sea pa impone riba esun ku no ta kumpliendo. No ta papia di “impone” den e situashon ku un hende no por paga hür,i e motibu no ta su falta. Kòrda si, ku hues ta determiná si tin ‘fuersa mayor’ i asina mes, e lo no honr’é fásilmente.
Den e kaso ku hürdo no paga hür por papia di falta kontraktual, anto e fayo ta bira vigente automátikamente. Normal, ta manda un rekordatorio pa e persona paga pero pa hürkontrakt no mester. Ta rekomendabel pa manda un rekordatorio asina bo sa kuantu hür no a paga I ku bo a manda kobra bo hür i bo tin prueba. Un rekordatorio por hasi efekto ku e hürdó por drai paga mes ora.
Si akaso e rekordatario no funshoná e ora ei por bai serka un hues I pidi pa kibra di e hürkontrakt i tambe por pidi hues pa saka e hürdó pafó di e kas. Tambe por pidi hues si e hürdó no ke sali pa sak’e foi di e kas via lei, esei ta nifiká ku autoridat di polis.Pues ja bo sa, si bo ta hür un kas anto e hürdó tin mas ku un luna sin paga, bo por bai un hues i pidi hues pa nulifiká(kibra) e kontrakt pa fòrsa e persona paga hür atrasa I sak’e for di bo kas.
Danki pa bosnan atenshon I kòrda semper ku nos tei kla pa duna tur informashon den e mundu grandi di lei.


text:
Pa Luna di juni SVb ta registra 1663 aplicacion pa subsidio di salario
Di un cantidad di 3200 doño di trabao cu pa luna di juni a bin na remarca pa por aplica pa e programa Subsidio di Salario, 1663 a haci uso di e oportunidad. Cu esaki por bisa cu pa luna di juni alrededor di 22.800 di trahadonan a keda cubri cu un garantia di pago parcial di nan salario pa un suma di 40.7 miyon florin.
SVb ta controlando tur e formularionan Akkoordverklaring Vermindering Arbeidsomvang cu e doño di trabao mester a yena y entrega pa e luna aki. Lo tuma contacto cu mas o menos 300 doño di trabao cu no a yena e formulario corecto of completo pa brinda nan e oportunidad pa coregi nan eror. Despues di esaki ta premira cu pa diaranson awor ta cuminsa cu e transferencia di e suma di subsidio di salario pa e doño di trabao cu tabata tin cos na ordo y ta sigui despues cu esunnan cu mester a drecha e formulario Akkoordverklaring Vermindering Arbeidsomvang.
SVb ta recorda tur doño di trabao cu e ta su responsabilidad pa percura cu su informacion bancario ta registra corectamente na SVb. Si esaki no ta e caso, e por resulta den retraso innecesario den pago di e Subsidio di Salario.
Pa facilita e doño di trabao y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e doño di trabao pa luna di mei. Despues lo controla y fiha e suma di subsidio a base di entrada di benta real di e doño di trabao pa luna di juni.
Doño di trabao cu ainda tin pregunta relaciona cu e programa Subsidio di Salario por sigui manda nan pregunta pa e Service Center na loonsubsidie@svbaruba.org.